韩崶
射圃草亭初成与同人较艺
冷官无事辟矍圃，新亭峨峨立旧础。编茅作盖士作阶，缚竹为栏纸为户。一日畚插二日成，忽遣荆榛化堂宇。坐依碧筱落襟袖，卧看青山到帚尘。不知主人义何取，公然欲为亭作主。疏狂幸许托圣明，奔走已复息旁午。门前朅来举举士，墙角伫听渊渊鼓。申令颇亦峻赏罚，进耦俨欲勒部伍。金瓜声彻饿鸱鸣，白翎影作飞凫舞。却愁手硬绕丛棘，更苦力薄怕强弩。长短广狭上下旁，毕竟将心安何所。乍喜骍弓渐调习，无那皮鹄偏抗拒。裂帛一声忽破的，旁人大笑观若堵。赖有先生能解嘲，底事将军不好武。迩来半月颇滑溜，百发居然得十五。翳我无心无不可，中固不恶否亦许。平生百好百无成，学书学剑终何补。况于此艺小尝试，无乃班门强弄斧。引睡免辱文书翻，破闷犹贤博弈赌。世无甘蝇与飞卫，亭中之人勇可贾。